საქართველოს მთავრობის
განკარგულება   N
 2020 წლის                                                     ქ. თბილისი

საქართველოში ახალი კორონავირუსის COVID -19-ის შესაძლო შემთხვევების გავრცელების პრევენციისა და საეჭვო და/ან დადასტურებულ შემთხვევებზე რეაგირების მზადყოფნისათვის გასატარებელი ღონისძიებების შესახებ
„საზოგადოებრივი ჯანმრთელობის შესახებ“ საქართველოს კანონისა და  „საქართველოს მთავრობის სტრუქტურის, უფლებამოსილებისა და საქმიანობის წესის შესახებ“ საქართველოს კანონის მე-6 მუხლის შესაბამისად:

1. საქართველოში ახალი კორონავირუსის COVID -19-ის შესაძლო შემთხვევების გავრცელების (ეპიდემია, პანდემია, ეპიდემიური აფეთქება) პრევენციისა და საეჭვო და/ან დადასტურებულ შემთხვევებზე რეაგირების მზადყოფნისათვის, სრულად მობილიზებულ იქნას შემდეგი სამედიცინო დაწესებულებები:
ა) აკადემიკოს ნიკოლოზ ყიფშიძის სახელობის ცენტრალური საუნივერსიტეტო კლინიკა;
ბ) ,,ს.ს.ი.პ. გიორგი აბრამიშვილის სახელობის თავდაცვის სამინისტროს სამხედრო ჰოსპიტალი“.
გ) სსიპ თბილისის სახელმწიფო სამედიცინო უნივერსიტეტის პირველი საუნივერსიტეტო კლინიკა

2. განკარგულების პირველი პუნქტით განსაზღვრული ღონისძიებების აღსრულების მიზნით, საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტროსთან კოორდინაციით, შერჩეულ დაწესებულებებში განხორციელდეს:
ა) არსებული/მიმდინარე პაციენტების გადაყვანა (დაწესებულების სრულად დაცლა) შესაბამისი მომსახურების მიმწოდებელ  სამედიცინო დაწესებულებებში;
და/ან
ბ) მათ ბაზაზე არსებული საწოლფონდის (მ.შ. რეანიმაციული) გაზრდა შესაძლებლობის ფარგლებში და საჭიროების შესაბამისად სამედიცინო საგნების, მასალების, აპარატურისა და მედიკამენტების შესყიდვა;
გ) კორონავირუსის საეჭვო შემთხვევების სამედიცინო მეთვალყურეობის უზრუნველყოფა.
დ) საჭიროების შემთხვევაში, კორონავირუსის დადასტურებული შემთხვევის მართვის უზრუნველყოფა.

3. განკარგულების მე-2 პუნქტის ,,ბ“ ქვეპუნქტით განსაზღვრული ღონისძიებების აღსრულების მიზნით, შერჩეულ დაწესებულებებს მიეცეს უფლება საჭირო მომსახურების/საქონლის შესყიდვები განახორციელონ გადაუდებელი აუცილებლობით ან/და „სახელმწიფო შესყიდვების შესახებ“ საქართველოს კანონის 101 მუხლის მე-3 პუნქტის „დ“ ქვეპუნქტის შესაბამისად, გამარტივებული შესყიდვის საშუალებით განხორციელების შესახებ სსიპ - სახელმწიფო შესყიდვების სააგენტოს თანხმობით. 

4. განკარგულების მეორე პუნქტის ,,გ“ და ,,დ“ ქვეპუნქტებით განსაზღვრული ღონისძიებების დაფინანსება განხორციელდეს საქართველოს მთავრობის 2013 წლის 21 თებერვლის N36 დადგენილების დანართი N1.7-ითა და ,,2020 წლის ჯანმრთელობის დაცვის სახელმწიფო პროგრამების დამტკიცების შესახებ“ საქართველოს მთავრობის 2019 წლის 31 დეკემბრის N674 დადგენილებით დამტკიცებული ,,ახალი კორონავირუსული დაავადების COVID-19-ის მართვის“ სახელმწიფო პროგრამით განსაზღვრული პირობების შესაბამისად.

4. განკარგულება ძალაშია ხელმოწერისთანავე და ვრცელდება 2 მარტიდან  წარმოშობილ ურთიერთობებზე. 

პრემიერ-მინისტრი                                       გიორგი გახარია 

განმარტებითი ბარათი
საქართველოში ახალი კორონავირუსის COVID -19-ის შესაძლო შემთხვევების გავრცელების პრევენციისა და საეჭვო და/ან დადასტურებულ შემთხვევებზე რეაგირების მზადყოფნისათვის გასატარებელი ღონისძიებების შესახებ

საქართველოს მთავრობის განკარგულების პროექტზე:
ინფორმაცია პროექტის შესახებ
განკარგულების პროექტის მომზადება განპირობებულია შემდეგი გარემოებით:
ჯანმრთელობის მსოფლიო ორგანიზაციის (ჯანმო) მიერ 2020 წელს 9 იანვარს გამოქვეყნდა განცხადება ჩინეთში პნევმონიის შემთხვევებთან დაკავშირებით. 2019 წლის 31 დეკემბერს ჩინეთის ჰუბეის პროვინციის (58 მილიონი მოსახლეობით) დედაქლაქ ვუჰანში (19 მილიონი მოსახლეობით)  დაფიქსირებულ უცნობი ეტიოლოგიის პნევმონიის შემთხვევათა კვლევის შედეგად განისაზღვრა, რომ ეპიდაფეთქების გამომწვევი გახდა ახალი კორონავირუსი, რომლის იდენტიფიცირებაც მოხდა პნევმონიით დაავადებულ პაციენტში. 
ვირუსი ვრცელდება ადამიანიდან ადამიანზე,  კონტაქტური და წვეთოვანი გზით. ვირუსი გარემოში ვრცელდება ავადმყოფის მიერ ხველის და დაცემინების დროს გამოყოფილი წვეთებით. დამატებით, აღწერილია გამომწვევის გადაცემა არაპირდაპირი გზით - სხვადასხვა კონტამინირებული საყოფაცხოვრებო ნივთების გამოყენებით. ასევე, დაავადების გავრცელება შესაძლებელია ავადმყოფის სხვადასხვა ბიოლოგიური სეკრეტებთან კონტაქტით.
ჯანმოს რეკომენდაციით, ქვეყნებმა მაქსიმალური ძალისხმევა უნდა მიმართონ ეპიდემიის შეკავებისკენ, რაც მოიცავს დაავადებაზე აქტიურ ზედამხედველობას, მის ადრეულ გამოვლენას, იზოლაციას, შემთხვევის მართვას, კონტაქტების კვლევას, კონტაქტების იზოლაციას და  ინფექციის გავრცელების პრევენციას.
ევროპის დაავადებათა პრევენციისა და კონტროლის ცენტრის (ECDC) 2020 წლის 16 მარტის მონაცემებით სულ დაფიქსირებულია 169 387 შემთხვევა, აქედან ჩინეთში დაფიქსირდა 81 020, ჩინეთის გარეთ დაფიქსირებულია 88 367 დადასტურებული შემთხვევა (მ.შ. საქართველოში - 33).  სულ დაფიქსირებული სიკვდილის 6 513 შემთხვევა. 
მონაცემები აჩვენებს, რომ ჩინეთს გარეთ სიტუაცია მძიმდება, დასენიანება მკვეთრად იმატებს ევროპაში. ამდენად, მიზანშეწონილია, როგორც პრევენციული ზომების გაძლიერება, ვირუსის მეტად გავრცელების თავიდან ასაცილებად, ასევე, აუცილებელია სრული მზადყოფნა ვირუსის პანდემიური ხასიათის შემთხვევაში მატერიალურ-ტექნიკური და ადამიანური რესურსების მობილიზების მხრივ. 
ყოველივე ზემოაღნიშნულის გათვალისწინებით, პრევენციული და ეპიდემიოლოგიური მზადყოფნისათვის საჭირო ღონისძიებების გასატარებლად აუცილებლია განისაზღვროს ის სამედიცინო დაწესებულებები, რომლებიც სრულად იქნებიან მობილიზებული ამ შემთხვევების მართვისათვის. პირველ ეტაპზე ასეთად შერჩეულ იქნა სამი კლინიკა, (ა) აკადემიკოს ნიკოლოზ ყიფშიძის სახელობის ცენტრალური საუნივერსიტეტო კლინიკა; ბ) ,,ს.ს.ი.პ. გიორგი აბრამიშვილის სახელობის თავდაცვის სამინისტროს სამხედრო ჰოსპიტალი“; გ) ,,სსიპ თბილისის სახელმწიფო სამედიცინო უნივერსიტეტის პირველი საუნივერსიტეტო კლინიკა“), საიდანაც განხორციელდება მიმდინარე პაციენტების გადაყვანა (მოხდა მათი სრული დაცლა) შესაბამისი მომსახურების მიმწოდებელ სამედიცინო დაწესებულებებში. ზოგიერთ მათგანში, საჭიროების შესაბამისად, განხორციელდება საწოლფონდის (მ.შ. რეანიმაციული) გაზრდა. აღნიშნული კლინიკები მომზადდა, როგორც COVID -19-ის შესაძლო შემთხვევების სამედიცინო მეთვალყურეობისთვის, ასევე კორონავირუსის საეჭვო და/ან დადასტურებული შემთხვევის სამართავად.

ინფორმაცია ევროკავშირის სამართლებრივი აქტის შესახებ
პროექტი არ გამომდინარეობს ,,ერთის მხრივ, საქართველოსა და, მეორეს მხრივ, ევროკავშირს და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან.

პროექტის მიღებით გამოწვეული საფინანსო-ეკონომიკური შედეგების გაანგარიშება
პროექტის განსახორციელებლად საჭირო ასიგნებები განისაზღვრება შესაბამისი წლის სახელმწიფო ბიუჯეტით საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტროსათვის გათვალისწინებული ასიგნებებიდან. 

პროექტის მოსალოდნელი შედეგები
მოსახლეობის დაცვა ახალი კორონავირუსული დაავადების გავრცელებისაგან, საეჭვო და/ან დადასტურებულ შემთხვევებზე ეფექტური რეაგირების გზით.

პროექტის განხორციელების ვადები
განკარგულება ამოქმედდება 2020 წლის 2 მარტიდან, რაც უკავშირდება მოცემული დაწესებულებების სრულ მზადყოფას განკარგულებით გათვალისწინებული მიზნებთან.

პროექტის ავტორ(ებ)ი და წარმდგენი
პროექტის ავტორი და წარმდგენია საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტრო.